64 ​ຄົນເສຍ​ຊີວິດ ໃນເຫດການ​​ຕຶກພັງ​ລົງ ທີ່​ອິນ​ເດຍ
ອີກປະມານ 80 ຄົນ​ໄດ້​ຮັບ​ບາດ​ເຈັບ​ ໃນ​ເຫດການຕຶກ 5 ຊັ້ນ​ພັງ​ລົງ​​ ໃນ​ເຂດ Latina Park ທີ່​ມີຜູ້​​ອາ​ໄສ​​ຢ່າງ​ໜາ​ເເໜ້ນ ໃນນະຄອນ ຫລວງນິວແດລລີ.
ທາງການອິນເດຍກ່າວວ່າ ຈຳນວນຂອງຜູ້ຄົນທີ່ເສຍຊີວິດ ໃນເຫດການຕຶກຢູ່ອາໃສຫລັງນຶ່ງພັງລົງໃນນະຄອນຫລວງ ນິວແດລລີນັ້ນ ໄດ້ເພີ່ມຂຶ້ນເປັນ 64 ຄົນແລ້ວ ເຈົ້າໜ້າທີ່ກ່າວວ່າມີປະມານ 80 ຄົນໄດ້ຮັບບາດເຈັບໃນ ເຫດການຕຶກ 5 ຊັ້ນທີ່ພັງລົງໃນແລງວັນຈັນວານນີ້ ໃນເຂດ Latina Park ທີ່ມີຜູ້ຄົນອາໄສຢູ່ຢ່າງໜາເເໜ້ນ ນັ້ນ ພວກຕໍາຫຼວດແລະພະນັກງານຊ່ອຍກູ້ໄພໄດ້ພາກັນເຮັດ ວຽກທັງຄືນເພື່ອດຶງເອົາພວກທີ່ລອດຕາຍອອກມາຈາກ ກອງຊາກຫັກພັງ ອັນມີທັງແຜ່ນຊີມັງ, ທ່ອນເຫລັກ ກ້ອນດິນຈີ່ ແລະກ້ອນອິດທີ່ຖົມທັບ ພວກເຂົາເຈົ້າຢູ່ ທາງການເວົ້າວ່າ ເຊື່ອກັນວ່າຍັງມີອີກຫຼາຍຄົນທີ່ຕົກຄ້າງຢູ່ໃຕ້ຊາກຫັກພັງ ນັ້ນ ຜູ້ເຄາະ ຮ້າຍຫຼາຍໆຄົນໄດ້ຖືກດຶງອອກມາຈາກຊາກຫັກພັງດ້ວຍການຊ່ອຍເຫຼືອຈາກຜູ້ຄົນທີ່ອາໃສ ຢູ່ໃນຕຶກຫລັງນັ້ນ ທີ່ໃຊ້ມືເປົ່າ ທັງຮື້ຊາກຫັກພັງແລະໂກຍເອົາຂີ້ຕົມແລະກ້ອນຫີນອອກໄປ ທາງການຂອງ New Delhi ກ່າວວ່າ ຍັງບໍ່ທັນສາມາດບອກໄດ້ໃນທັນທີນີ້ເທື່ອວ່າ ສາເຫດຂອງຕຶກພັງລົງນີ້ ມີສາເຫດມາຈາກຫຍັງ ແຕ່ເຈົ້າໜ້າທີ່ບາງຄົນສັນນິຖານວ່າ ໂຄງຮ່າງຂອງຕຶກທີ່ກໍ່ສ້າງມາໄດ້ຫລາຍສິບປີແລ້ວນັ້ນ ອາດເສື່ອມຄວາມແຂງແຮງລົງ ຍ້ອນມີຝົນຕົກໜັກຢ່າງຜິດປົກກະຕິໃນລະດູຝົນມໍລະສຸມປີນີ້